**NÁRODNÁ RADA SLOVENSKEJ REPUBLIKY**

 **VII. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**Číslo: 1600/2017

**655a**

### S p o l o č n á s p r á v a

**výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 431/2002 Z. z. o účtovníctve v znení neskorších predpisov (tlač 655)**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Výbor Národnej rady Slovenskej republiky pre financie a rozpočet ako gestorský výbor podáva Národnej rade Slovenskej republiky podľa § 79 ods. 1 zákona o  rokovacom poriadku Národnej rady Slovenskej republiky v znení neskorších predpisov túto spoločnú správu výborov Národnej rady Slovenskej republiky o prerokovaní vyššie uvedeného vládneho návrhu zákona.

I.

 Národná rada Slovenskej republiky uznesením č. 760 z 5. septembra 2017 pridelila vládny návrh zákona, ktorým sa mení a dopĺňa zákon č. 431/2002 Z. z. o účtovníctve v znení neskorších predpisov (tlač 655) na  prerokovanie týmto výborom:

Ústavnoprávnemu výboru Národnej rady Slovenskej republiky,

Výboru Národnej rady Slovenskej republiky pre financie a rozpočet,

Výboru Národnej rady Slovenskej republiky pre hospodárske záležitosti.

Určila zároveň Výbor Národnej rady Slovenskej republiky pre financie a rozpočet ako gestorský výbor a lehoty na prerokovanie predmetného návrhu zákona v druhom čítaní vo výboroch.

**II.**

 Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému vládnemu návrhu zákona (§ 75 ods. 2 zákona o rokovacom poriadku Národnej rady Slovenskej republiky).

III.

K predmetnému vládnemu návrhu zákona zaujali výbory Národnej rady Slovenskej republiky tieto stanoviská:

Odporúčanie pre Národnú radu Slovenskej republiky návrh **schváliť s pozmeňujúcimi a doplňujúcimi návrhmi**

**Výbor** Národnej rady Slovenskej republiky **pre financie a rozpočet** (uzn. č. 197 zo dňa 3. októbra 2017)

**Ústavnoprávny výbor** Národnej rady Slovenskej republiky (uzn. č. 283 zo dňa 3. októbra 2017)

**Výbor** Národnej rady Slovenskej republiky **pre hospodárske záležitosti** (uzn. č. 171 zo dňa 3. októbra 2017)

IV.

Z uznesení výborov Národnej rady Slovenskej republiky uvedených v III. bode tejto spoločnej správy vyplývajú **tieto pozmeňujúce a doplňujúce návrhy:**

**K čl. I, bod 1:**

V čl. I bod 1 znie:

„1. V § 2 ods. 11 sa na konci pripája táto veta: „Ak pri zrušení bez likvidácie účtovná jednotka, ktorá sa stane právnym nástupcom7c) zanikajúcej právnickej osoby(ďalej len „nástupnícka účtovná jednotka“), nie je novovzniknutou účtovnou jednotkou, je povinná k rozhodnému dňu opätovne prehodnotiť svoje zatriedenie do veľkostných skupín a zohľadniť veľkosť majetku a priemerný prepočítaný počet zamestnancov, ktoré prevzala od zanikajúcej účtovnej jednotky.“.“.

Úprava v nadväznosti na bod 8 prílohy č. 2 k Legislatívnym pravidlám tvorby zákonov, podľa ktorého je potrebné legislatívnu skratku zaradiť na také miesto, kde sa skracované slová použijú prvý raz (s výnimkou názvu zákona, nadpisu ustanovenia a poznámky pod čiarou). Nakoľko legislatívna skratka „nástupnícka účtovná jednotka“ je v súčasne platnom a účinnom znení zákona o účtovníctve zavedená až v ustanovení § 4 ods. 3, je potrebné ju zaviesť už v navrhovanom ustanovení § 2 ods. 11 a následne upraviť aj ustanovenie § 4 ods. 3.

**Výbor NR SR pre financie a rozpočet**

**Ústavnoprávny výbor NR SR**

**Výbor NR SR pre hospodárske záležitosti**

**Gestorský výbor odporúča schváliť.**

**K čl. I:**

V čl. I sa za doterajší bod 1 vkladá nový bod 2, ktorý znie:

„2. V § 4 ods. 3 sa slová „účtovnej jednotky, ktorá sa stane právnym nástupcom 7c) (ďalej len „nástupnícka účtovná jednotka“)“ nahrádzajú slovami „nástupníckej účtovnej jednotky“.“.

Nasledujúce body sa primerane prečíslujú.

Úprava ustanovenie § 4 ods. 3 v nadväznosti na zavedenie legislatívnej skratky „nástupnícka účtovná jednotka“ v ustanovení § 2 ods. 11.

**Výbor NR SR pre financie a rozpočet**

**Ústavnoprávny výbor NR SR**

**Výbor NR SR pre hospodárske záležitosti**

**Gestorský výbor odporúča schváliť.**

**K čl. I, bod 7:**

V čl. I bod 7 znie:

„7. V § 17a ods. 3 úvodnej vete a v písmene c) sa slová „osobitného predpisu,22a)“ nahrádzajú slovami „osobitných predpisov,22a)“ a v písmene d) sa slová „osobitného predpisu.22a)“ nahrádzajú slovami „osobitných predpisov,22a)“.“.

Úprava novelizačného bodu 7 v nadväznosti na použité interpunkčné znamienka v súčasnosti platnom a účinnom znení zákona.

**Výbor NR SR pre financie a rozpočet**

**Ústavnoprávny výbor NR SR**

**Výbor NR SR pre hospodárske záležitosti**

**Gestorský výbor odporúča schváliť.**

**K čl. I, bod 18 (§ 23b ods. 5):**

V čl. I, bode 18 (§ 23b ods. 5), sa v druhej vete za slová „vo výzve“ vkladajú slová „na odstránenie nedostatkov“.

Precizovanie ustanovenia v nadväznosti na znenie nasledujúcej vety navrhovaného znenia predmetného ustanovenia.

**Výbor NR SR pre financie a rozpočet**

**Ústavnoprávny výbor NR SR**

**Výbor NR SR pre hospodárske záležitosti**

**Gestorský výbor odporúča schváliť.**

**K čl. I:**

V čl. I sa za doterajší bod 22 vkladá nový bod 23, ktorý znie:

„23. V § 38 ods. 5 sa slová „osobitným predpisom,22a)“ nahrádzajú slovami „osobitnými predpismi,22a)“.“.

Nasledujúce body sa primerane prečíslujú.

Doplnenie novelizačného bodu vzhľadom na potrebu obdobnej legislatívno-technickej úpravy, ako je v bode 7 návrhu zákona.

**Výbor NR SR pre financie a rozpočet**

**Ústavnoprávny výbor NR SR**

**Výbor NR SR pre hospodárske záležitosti**

**Gestorský výbor odporúča schváliť.**

Gestorský výbor odporúča o návrhoch výboru Národnej rady Slovenskej republiky, ktoré sú uvedené v spoločnej správe hlasovať takto :

O bodoch spoločnej správy č. **1 až 5**  hlasovať spoločne s návrhom gestorského výboru **schváliť.**

V.

 Gestorský výbor na základe stanovísk výborov k vládnemu návrhu zákona, ktorým sa mení a dopĺňa zákon č. 431/2002 Z. z. o účtovníctve v znení neskorších predpisov (tlač 655) odporúča Národnej rade Slovenskej republiky predmetný vládny návrh zákona **schváliť** **v znení pozmeňujúcich a doplňujúcich návrhov** uvedených v tejto spoločnej správe.

Spoločná správa výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 431/2002 Z. z. o účtovníctve v znení neskorších predpisov (tlač 655a)bola schválená uznesením gestorského výboruč**. 218 z 9. októbra 2017**.

Týmto uznesením výbor zároveň poveril spoločného spravodajcu **Eduarda Adamčíka,** aby na schôdzi Národnej rady Slovenskej republiky pri rokovaní o predmetnom vládnom návrhu zákona predkladal návrhy v zmysle príslušných ustanovení zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

Bratislava 9. októbra 2017

**Ladislav Kamenický, v.r.**

**predseda**

 **Výboru NR SR pre financie a rozpočet**